《记草木杂诗七首 其五 吉贝》
宋代·朱松

炎海霜雪少，畏寒直过忧。驼褐阻关河，吉贝亦可裘。

投种望著花，期以三春秋。茸茸鹅毳净，一一野茧抽。

南北走百价，白氎光欲流。似闻边烽急，缘江列貔貅。

裁襦衬铁衣，爱此温且柔。天乎未厌乱，利厚人益媮。

谁知海滨客，独叹无人酬。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。